
  Bucureşti, 12 martie 2012
                                                                                                     Nr. Pl- x 12/2012
                                       RAPORT COMUN
asupra propunerii legislative pentru modificarea art. 33 din Legea fondului funciar nr. 18/1991 
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu propunerea legislativă pentru modificarea art.33 din Legea fondului funciar nr. 18/1991, trimisă cu adresa nr. Pl-x 12 din 1 februarie 2012, înregistrată la Comisia juridică sub nr. 31/40 din 2 februarie 2012 şi sub nr. 24/21 din 3 februarie 2012, la Comisia pentru agricultură.
Potrivit prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în data de 21 decembrie 2011.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 1050 din 7 octombrie 2011.
Comisia pentru administraţie publică a transmis, cu adresa nr. 31/40 din 13 februarie 2012, un aviz negativ a propunerii legislative.
Guvernul, prin punctul de vedere  transmis cu adresa nr. 2539 din 4 noiembrie 2011, nu susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea art. 33 din Legea fondului funciar nr. 18/1991, republicată, cu modificările şi completările ulterioare, în vederea utilizării terenurilor din fostele izlazuri comunale, pajişti şi arabil, pentru alte activităţi agricole, în vederea relansării economice a zonelor respective. 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii celor două Comisiei au examinat propunerea legislativă în şedinţa din 7 martie 2012. 
La dezbateri au fost prezenţi 14 deputaţi din numărul total de 23 membri ai Comisiei juridice, de disciplină şi imunităţi şi 16 deputaţi din numărul total de 28 de membrii ai Comisiei pentru agricultură, silvicultură, industrie alimentară şi servicii specifice. 
În urma dezbaterilor, membrii celor două comisii sesizate în fond, au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere al propunerii legislative pentru modificarea art. 33 din Legea fondului funciar nr. 18/1991, pentru a se evita legiferarea paralelă, întrucât, Legea nr. 214/2011 pentru reorganizarea, administrarea şi exploatarea pajiştilor reglementează toate aspectele din domeniu.
În raport cu obiectul şi conţinutul reglementării, propunerea legislativă face parte din categoria legilor organice.

